Document ID: /roh_data/filtered/fineweb-2-filterrobots_roh.jsonl.gz/48572

David Cameron ha tar sia ultima conferenza da medias a Brüssel accentuà la tenuta positiva tar l’inscunter suprem da l’Uniun europeica. Las discussiuns sajan constructivas e ruassaivlas, ils stadis hajan demussà chapientscha per la decisiun dal pievel brit, ha ditg Cameron. La dumonda sch’el deploreschia las votaziuns, ha el respundì ch’el deploreschia la decisiun dal pievel ma betg las votaziuns sco talas, uschia Cameron.
Spetgar sin dumonda uffiziala
A Brüssel spetgan ins uss sin la dumonda uffiziala da demissiun da la Gronda Britannia. Uschè ditg ch’ina tala dumonda manca na pon ils 27 ulteriurs stadis commembers betg decider co reglar uss las relaziuns cun la Gronda Britannia. Quai chaschuna malsegirtad entaifer l’UE ma er entaifer l’entira communitad globala.
Oz mesemna vegnan ils 27 stadis commembers restants da l’UE a s’inscuntrar tar in sesida infurmativa. Decisiun na vegnan anc betg spetgadas. Ils stadis vulan surtut demonstrar unitad.
RR novitads 06:00